钦定古今图书集成/明伦汇编/官常典/第125卷 > 颜师伯
## 钦定古今图书集成/明伦汇编/官常典/第125卷 > 颜师伯

按《宋书》本传，“师伯，字长渊，琅邪临沂人，东扬州刺史
竣族兄也。父卲，刚正有局力，为谢晦所知。晦为领军，
以为司马，废立之际，与之参谋。晦镇江陵，请为谘议
参军，领录事，军府之务悉委焉。卲虑晦将有祸，求为
竟陵太守。未及之郡，值晦见讨，晦与卲谋起兵距朝
廷，卲饮药死。师伯少孤贫，涉猎书传，颇解声乐。刘道”
产为雝州，以为辅国行参军。弟师仲妻臧质女，质为
徐州，辟师伯为主簿。衡阳王义季代质为徐州，质荐
师伯于义季，义季即命为征西行参军。兴安侯义宾
代义季。世祖代义宾，仍为辅国安北行参军。王景文
时为谘议参军，爱其谐敏，进之世祖。师伯因求杖节，
乃以为徐州主簿。善于附会，大被知遇。及去镇，师伯
以主簿送故。世祖镇寻阳，启太祖请为南中郎府主
簿。太祖不许，谓典签曰：“中郎府主簿那得用颜师伯。”
世祖启为长流正佐，太祖又曰：“朝廷不能除之，郎可
自板，亦不宜署长流。”世祖乃板为参军事，署刑狱。及
入讨元凶，转主簿。世祖践阼，以为黄门侍郎，随王诞
骠骑长史、南郡太守，改为骠骑大将军长史、南濮阳
太守，御史中丞。臧质反，出为宁远将军、东阳太守，领
兵置佐，以备东道。事宁，复为黄门侍郎，领步兵校尉。
改领前军将军，徙御史中丞，迁侍中。上以伐逆宁乱，
事资群谋，大明元年，下诏曰：“昔岁国难方结，疑懦者
众，故散骑常侍、太子右率庞秀之，履险能贞，首倡义
节，用使狡状先闻，军备夙固，丑逆时殄，颇有力焉。追
念厥诚，无忘于怀。侍中祭酒颜师伯、侍中领射声校
尉袁愍孙、豫章太守王谦之、太子前中庶子领右卫
率张淹，爰始入讨，豫参义谋，契阔大难，宜蒙殊报。秀
之可封乐安县伯，食邑六百户；师伯平都县子，愍孙
兴平县子，谦之石阳县子，淹广晋县子，食”邑各五百
户。师伯迁右卫将军，母忧去职。二年，起为持节、督青
冀二州徐州之东安、东莞兖州之济北三郡诸军事、辅
国将军、青冀二州刺史。其年，索虏拓跋濬遣伪散骑
常侍、镇西将军、清水公拾贲敕文率众寇清口，清口
戍主、振威将军傅干爱率前员外将军周盘龙等击，
大破之。世祖遣虎贲主庞孟虬、积射将军殷孝祖等
赴讨，受师伯节度。师伯遣中兵参军苟思达与孟虬
合力行，达沙构，虏窟瓌公、五军公等马步数万迎军
拒战。孟虬等奋击尽日，孟虬手斩五军公，虏于是大
奔。孝祖又斩窟瓌公，赴水死者千计。虏又遣河南公、
黑水公、济州公、青州刺史张怀之等屯据济岸。师伯
又遣中兵参军江方兴就傅干爱击破之，斩河南公
树兰等。虏别帅它门。又遣万馀人攻清口戍城，干爱、
方兴出城拒战，即斩它门，馀众奔走。虏清水公又率
二万人复来逼城，干爱等出战，又破之，追奔至赤龙
门，杀贼甚众。上嘉其功，诏曰：“虏驱率兵众，规暴边塞，
辅国将军、青冀二州刺史师伯宣略，命师合变，应机
济戍奋怒，一月四捷，支军异部，骋勇齐效，频枭名王，
大歼群丑，朕用嘉叹，良深于怀。可遣使慰劳，并符辅
国府详考功最，以时言上。”苟思达、庞孟虬等又追虏
至杜梁，虏众多，四面俱合，平南参军童太一及苟思
达等并单骑出荡，应手披靡。孟虬等继至，虏乃散走，
赴河死者甚多。既而虏更合众大至，孟虬等又破之。
世祖又遣司空参军天生助师伯、张怀之据縻沟城，
师伯遣天生等破之。怀之出城逆战，天生率军主刘
怀珍、白衣客朱士义、殿中将军孟继祖等击之。怀之
败走入城，仅以身免。继祖于阵遇害。追赠郡守。又虏
陇西王等屯据申城，背济向河，三面险固。天生又率
众攻之，朱士义等贯甲先登，贼赴河死者无算，即日
陷城。虏天水公又攻乐安城，建威将军、平原、乐安二
郡太守，分武都与卜天生等拒击，大破之，虏乃奔退，
追战克捷，直至清口。虏攻围傅干爱，干爱随方拒对。
孝祖等既至，虏彻围遁走。师伯进号“征虏将军。”三年，
竟陵王诞反，师伯遣长史嵇元敬率五千人赴难。四
年，征为侍中，领右军将军。亲幸隆密，群臣莫二。迁吏
部尚书，右军如故。上不欲威柄在人，亲览庶务，前后
领选者，唯奉行文书，师伯专情独断，奏无不可。迁侍
中，领右卫将军。七年，补尚书右仆射。时分置二选，陈
郡谢庄、琅邪王昙生并为吏部尚书。师伯子举周族
寒人张奇为公车令，上以奇资品不当，使兼市买丞，
以蔡道惠代之。令史潘道栖、褚道惠、颜祎之、元从夫任澹之、石道儿、黄难、周公选等抑道惠敕使奇先到
公车，不施行奇兼市买丞事，师伯坐以子领职，庄昙
生免官，道栖、道惠弃市，祎之等六人鞭杖一百。师伯
寻领太子中庶子，虽被黜挫，受任如初。世祖临崩，师
伯受遗诏辅幼主，《尚书》中事，专以委之。废帝即位，复
还即真，领卫尉。师伯居权日久，天下辐辏，游其门者，
爵位莫不逾分。多纳货贿，家产丰积，伎妾声乐，尽天
下之选。园池第宅，冠绝当时，骄奢淫恣，为衣冠所嫉。
又迁尚书右仆射，领丹阳尹。废帝欲亲朝政，发诏转
师伯为左仆射，加散骑常侍，以吏部尚书王景文为
右仆射，夺其京尹，又分台任。师伯至是始惧，寻与太
宰、江夏王义恭、柳元景同诛，时年四十七，六子并幼，
皆见杀。弟师仲，中书郎、晋陵太守；师叔，司徒主簿，南
康相。太宗即位，诏曰：“故骑常侍、仆射、领丹阳尹、平都
县子师伯，昔逢代运，豫班荣赏，遭罹厄会，陨命淫刑。
宗嗣殄绝，良用矜悼。但其心黩货，宜贬”赠典。可诏封
社。以慰冤魂。谥曰“荒师。”仲子干继封。齐受禅国除。
按《陋巷志支子世表》。三十一代师伯。